b'\n_START_ARTICLE_\nStinica\n_START_SECTION_\nGeografija\n_START_PARAGRAPH_\nStinica le\xc5\xbei kilometer severno od Jablanca v zalivu Vela Stinica._NEWLINE_Stinico tvorita pravzaprav dva zaliva: Mala Stinica in Vela Stinica, ob katerem je apartmajsko naselje.\n_START_SECTION_\nMala Stinica\n_START_PARAGRAPH_\nMala Stinica je zaliv, ki le\xc5\xbei ju\xc5\xbeno Vele Stinice. V zalivu je 150 metrov dolg pristan s pomol\xc4\x8dkom nekdanjega \xc5\xbeagarskega obrata in globino morja do 4 metre. Zaliv je izpostavljen zahodnim vetrovom.\n_START_SECTION_\nVela Stinica\n_START_PARAGRAPH_\nVela Stinica je \xc5\xa1irok razvejan zaliv, ki je zaradi velike globine neprimeren za sidranje. Sidranje je sicer mogo\xc4\x8de samo v severnem delu zaliva, a \xc5\xa1e to pri globini morja do 20 metrov. Privez plovil je mogo\xc4\x8d ob pristanu, ki so ga neko\xc4\x8d uporabljali za natovarjanje lesa. Zaliv, v katerem je na ju\xc5\xbenem delu zraslo apartmajsko naselje, je zaradi oblike v severnem delu zavarovan pred burjo, v ju\xc5\xbenem pa pred jugom. Ves zaliv je izpostavljen zahodnim vetrovom.\n_START_SECTION_\nZgodovina\n_START_PARAGRAPH_\nV antiki je bilo tu nasebina Ortopla, od katere so \xc5\xa1e vidni ostanki srednjeve\xc5\xa1ke utrdbe, temelji zgradb in grobovi. Naselje so  domnevno poru\xc5\xa1ili Tatari v 13. stoletju._NEWLINE_Na mestu sedanjega trajektnega pristani\xc5\xa1\xc4\x8da je bilo manj\xc5\xa1e pristani\xc5\xa1\xc4\x8de iz katerega so odva\xc5\xbeali hlodovino, ki so jo s tovorno \xc5\xbei\xc4\x8dnico spu\xc5\xa1\xc4\x8dali z Velebita.'